**MENTÁLHIGIÉNÉS CSALÁDKONZULENS MA**

(Szakfelelős: Dr. Rosta Andrea PhD)

**SZAKMAI GYAKORLAT**

**követelményrendszere**

(2025-2026-os tanévtől kezdett hallgatók számára visszavonásig)

**Általános tudnivalók**

*A szakmai gyakorlat követelményei:*

1. *Időtartama:* összesen 140 óra.
2. *Kreditértéke:* összesen 10 kredit.
3. A felsőoktatási intézmény által kidolgozott és jóváhagyott képzési program alapján

előírt szakmai gyakorlat lehetséges *terephelyszínei/tereptanárai*[[1]](#footnote-1):

1. Családkonzultációs segítői folyamatot végző intézmények: többek között gyermekjóléti és családsegítő központok; egészségügyi intézetek osztályai (addiktológia, drogambulancia, pszichiátria, gyermekpszichiátria, hospice, krónikus belgyógyászat, ápolási osztály); oktatási rendszeren belül pedagógiai szakszolgálat; szociális ellátó intézmények; gyermekeket, családokat segítő civil szervezetek, egyesületek, alapítványok; mentálhigiénés központok. Továbbá magánpraxis.
2. Tereptanárok: elsősorban végzett (vagy a képzést elvégző, dolgozat védés előtt álló) családkonzulens/családterapeuta, illetve végső esetben és egyéni elbírálásban olyan végzett pszichológus, mentálhigiénikus szakember, aki kimondottam családokkal/párokkal végez konzultációs folyamatot (nem pusztán szülő konzultációs alkalmakat).
3. *A szakmai gyakorlatok struktúrája*:

A szakmai gyakorlat három egymásra épülő részből áll a második szemesztertől kezdődően, amelyekhez minden félévben gyakorlatkísérő/feldolgozó szeminárium kapcsolódik.

|  |  |  |  |  |  |
| --- | --- | --- | --- | --- | --- |
| Gyakorlat | Kredit | Félév | Gyakorlat kísérő szeminárium | Kredit | Félév |
| Családkonzultációs gyakorlat terepen 1. (gyak.) | 3 | 2 | Terepgyakorlat kísérő szeminárium 1.  (A családkonzultáció folyamata, helye és szerepe a szociális és gyermekvédelmi ellátásban) | 4 | 2 |
| Családkonzultációs gyakorlat terepen 2. (gyak.) | 3 | 3 | Terepgyakorlat kísérő szeminárium 2.  (A családkonzultációt támogató módszertani eszközök) | 4 | 3 |
| Családkonzultációs gyakorlat terepen 3. (gyak.) | 4 | 4 | Terepgyakorlat kísérő szeminárium 3. (Esetfeldolgozó szupervízió) | 4 | 4 |

Adott szakmai gyakorlatot az ahhoz kapcsolódó adott terepgyakorlat kísérő szeminárium tárgy felvételével párhuzamosan kell végezni.

A kísérő szeminárium teljesítésének egyik feltétele között szerepel magának a gyakorlatnak sikeres teljesítése. Az egyes gyakorlatok csak egymást követően végezhetőek el.[[2]](#footnote-2)

1. A hallgatók a választott gyakorlati terephelyükön a családokkal foglalkozó szakember munkafolyamataihoz igazodva, heti minimum 5 órát (az egyes szemeszterek során összesen 40, 40, 60 órát) töltenek a gyakorlaton (igazodva a terephely kialakult munkarendjéhez).

|  |  |  |  |  |  |  |
| --- | --- | --- | --- | --- | --- | --- |
| **Gyakorlat** | **Kredit** | **Félév** | **Gyakorlat időtartama** | **Gyakorlat elvégzésének lehetősége** | | **Feladat** |
| Szorgalmi időszakon kívül (szükség esetén) | Szorgalmi időszakban |
| Családkonzultációs gyakorlat terepen 1. (gyak.) | 3 | 2 | 40[[3]](#footnote-3) óra | - | 40 óra | 1) nagyobbrészt megfigyelés tereptanár mellett  2) esetleg társvezetés tereptanárral (tereptanári mérlegelés) |
| Családkonzultációs gyakorlat terepen 2. (gyak.) | 3 | 3 | 40 óra | max. 20 óra | min. 20 óra | 1) nagyobbrészt társvezetés tereptanárral  2) megfigyelés tereptanár mellett |
| Családkonzultációs gyakorlat terepen 3. (gyak.) | 4 | 4 | 60 óra | max. 30 óra | min. 30 óra | 1) nagyobbrészt társvezetés tereptanárral és/vagy képzésben lévő hallgatótárssal, tereptanári kísérés mellett  2) megfigyelés tereptanár mellett  3) társvezetés formájában, a tereptanár kísérésében önálló(bb) esetvezetés |

*A hallgató felé megfogalmazott elvárások*

A hallgató gyakornoki minőségében (is) köteles a családkonzultációs szakma által elvárt szakmai, etikai és jogi szabályokat betartani. A hallgató a gyakorlat ideje alatt alkalmazkodik az intézmény munkarendjéhez és a tereptanárral megbeszélt munkarendben végzi a terepgyakorlatát. A hallgatótól elvárt a kliensek, a tereptanár és intézménye, valamint az Egyetem jó hírnevére tekintettel végeznie munkáját. Munkájában betartja a résztvevő felek által előírt határidőket és a terephelyszín által kívánt kereteket. A hallgató a gyakorlatot egy dolgozattal zárja, illetve statisztikailag összegzi munkáját a megfelelő formanyomtatványon.

A hallgató felkészülését és a gyakorlatok tapasztalatainak feldolgozását segítő három gyakorlatkísérő szeminárium zárófeladata a gyakorlat eredményeiből kiválasztott egy esetleírás, a szemináriumon megadott szempontok alapján elkészítve.

Az esetleírásokban elvárt a családkonzultációs folyamat pontos, értelmező leírása; a folyamat során alkalmazott módszerek és mögöttes pszichológiai, családterápiás elméletek/modellek feltárása; személyes szakmai jelenlétre és saját munkára történő önreflexió.

1. A hallgató választhat tereptanáraként a képzésben résztvevő oktatói közül is, ugyanakkor az oktató a felkérést nem köteles elfogadni. Ez mellett a hallgató saját munkahelyén esetlegesen rendelkezésre álló családkonzulensi lehetőségeket is megpályázhatja. A hallgatónak lehetősége van mindhárom gyakorlatot egy helyen elvégeznie, vagy akár különböző helyeken mindhármat. [↑](#footnote-ref-1)
2. A hallgató a gyakorlat ideje alatt a gyakorlat során végzett munkájáért külön díjazásban nem részesül. [↑](#footnote-ref-2)
3. A gyakorlati időbe beletartozik a terepen végzett családkonzulens munka minden állomása, beleértve a konkrét segítői folyamatot (ülések), az ülésekre való otthoni felkészülést, a konkrét ülések előtti megbeszélést, az üléseket követő megbeszélést, az ülések utáni otthoni munkát, a szupervíziót, továbbá a családkonzulens munkával kapcsolatos adminisztrációt. [↑](#footnote-ref-3)